b'\n_START_ARTICLE_\nNapad otrovnim plinom na Halabju\n_START_SECTION_\nPozadina\n_START_PARAGRAPH_\nSjeverni Irak op\xc4\x87enito je bio podru\xc4\x8dje nemira tijekom rane faze iransko-ira\xc4\x8dkog rata, kada su se 1982. i 1983. godine, uz iransku podr\xc5\xa1ku, udru\xc5\xbeile paravojne postrojbe Kurdistanske demokratske stranke i Domoljubne unije Kurdistana. Kurdska pobuna ve\xc4\x87inskim dijelom je ugu\xc5\xa1ena do sredine 1980.-ih godina. Ipak, od 1985. godine, ira\xc4\x8dki baatisti\xc4\x8dki re\xc5\xbeim pod vodstvom Saddama Husseina odlu\xc4\x8dio je pod svaku cijenu iskorijeniti ostatke kurdskog otpora na sjeveru i pe\xc5\xa1merga pobunjenike - metodama kao \xc5\xa1to je \xc5\xa1iroko-obuhvatnim ka\xc5\xbenjavanjem civila, kao i kori\xc5\xa1tenjem kemijskog oru\xc5\xbeja. Ovaj doga\xc4\x91aj u Halabji dio je i ira\xc4\x8dkih napora protiv kurdskih i iranskih vojnih snaga u posljednjim fazama operacije Zafar 7.\n_START_SECTION_\nUni\xc5\xa1tavanje i djelomi\xc4\x8dna obnova Halabje\n_START_PARAGRAPH_\nPre\xc5\xbeivjeli, pe\xc5\xa1merge i Iranci pokopali su ve\xc4\x87inu mrtvih u improviziranim masovnim grobnicama. Nakon \xc5\xa1to je Irak ponovno preoteo Halabju Irancima i kurdskim pobunjenicima, ira\xc4\x8dke su trupe u za\xc5\xa1titnim odjelima u\xc5\xa1le u Halabju kako bi prou\xc4\x8dili efektivnost njihovog oru\xc5\xbeja i napada. Ira\xc4\x8dke su vojne snage grad, jo\xc5\xa1 uvijek pun nepokopanih tijela, sustavno ru\xc5\xa1ili buldo\xc5\xbeerima i eksplozivom. Kurdi, koji su se kasnije vratili, djelomi\xc4\x8dno su ga obnovili, iako su zalihe vode i hrane, te tlo i \xc5\xbeivotinje bile kontaminirane zbog kemijskog oru\xc5\xbeja. Japanska vlada financirala je projekt vrijedan 70 milijuna USD kako bi se omogu\xc4\x87io pristup pitkoj vodi.\n_START_SECTION_\nZdravstvene i genetske posljedice\n_START_PARAGRAPH_\nDeset godina kasnije, 1988., najmanje 700 ljudi jo\xc5\xa1 uvijek je bilo lije\xc4\x8deno zbog te\xc5\xa1kih posljedica napada, a od njih 500 je bilo te\xc5\xa1ko bolesno, \xc4\x8dak i kad su "najte\xc5\xbei slu\xc4\x8dajevi ve\xc4\x87 vjerojatno umrli". Prema istra\xc5\xbeivanjima lokalnih lije\xc4\x8dnika, u odnosu na Chamchamal, u Halabji je prona\xc4\x91en ve\xc4\x87i postotak zdravstvenih tegoba, spontanih poba\xc4\x8daja (kojih je bilo vi\xc5\xa1e od \xc5\xbeivoro\xc4\x91ene djece), raka debelog crijeva i sr\xc4\x8danih bolesti, kao i drugih vrsta raka, problema kod disanja, problema s vidom ili ko\xc5\xbeom itd. Neke osobe koje su pre\xc5\xbeivjele napad ili lak\xc5\xa1e ozlije\xc4\x91ene kasnije su razvile razli\xc4\x8dite zdravstvene probleme. Postoji i zabrinutost da je napad imao i trajni genetski utjecaj na Kurde.\n_START_SECTION_\nSu\xc4\x91enje Saddamu Husseinu i "Kemijskom Aliju"\n_START_PARAGRAPH_\nIra\xc4\x8dki visoki sud nije optu\xc5\xbeio Saddama Husseina za zlo\xc4\x8din protiv \xc4\x8dovje\xc4\x8dnosti po\xc4\x8dinjen u Halabji. Ira\xc4\x8dki tu\xc5\xbeitelji su imali "500 dokumentiranih kriminalnih djela po\xc4\x8dinjenih tijekom Husseinovog re\xc5\xbeima", a Hussein je osu\xc4\x91en na smrt na temelju jednog jedinog slu\xc4\x8daja - masakra u Dujailu 1982. godine. Jedan od nekoliko dokumenata otkrivenih javnosti tijekom su\xc4\x91enja Saddamu Husseinu bio je i dopis ira\xc4\x8dke vojne obavje\xc5\xa1tajne slu\xc5\xbebe koja je tra\xc5\xbeila dopu\xc5\xa1tenje ureda predsjednika da koristi otrove iperit i sarin protiv Kurda. Drugi dokument je otkrio da je Hussein u odgovoru naredio vojnoj obavje\xc5\xa1tajnoj slu\xc5\xbebi da prou\xc4\x8di mogu\xc4\x87nost "iznenadnog napada" tim oru\xc5\xbejem na iranske i kurdske snage. Interni dopis vojne obavje\xc5\xa1tajne slu\xc5\xbebe potvrdio je da je primila dopu\xc5\xa1tenje ureda predsjednika da napadne pomo\xc4\x87u "specijalnog oru\xc5\xbeja" i naglasio da se niti jedan napad ne smije izvr\xc5\xa1iti bez prethodnog znanja predsjednika. Pre\xc5\xbeivjeli Kurdi nisu sumnjali da je Saddam osobno bio odgovoran za napade, te su bili razo\xc4\x8darani da mu je su\xc4\x91eno samo zbog ubojstava u Dujailu. Saddam Hussein pogubljen je 30. prosinca 2006. vje\xc5\xa1anjem._NEWLINE_Saddamov ro\xc4\x91ak, Ali Hassan al-Majid (koji je u to vrijeme zapovijedao ira\xc4\x8dkim vojnim snagama na sjeveru Iraka, \xc4\x8dime je dobio nadimak "Kemijski Ali") osu\xc4\x91en je na smrt vje\xc5\xa1anjem u sije\xc4\x8dnju 2010. godine, nakon \xc5\xa1to se okrivljen za organiziranje napada na Halabju. Al-Majid osu\xc4\x91en je i 2007. godine na pogubljenje vje\xc5\xa1anjem zbog svoje uloge u vojnoj operaciji protiv Kurda, zvanoj Anfal, 1988. godine, te dva puta 2008. primio smrtnu kaznu zbog zlo\xc4\x8dina protiv ira\xc4\x8dkih \xc5\xa1ijita. Al-Majid nije pokazao kajanje zbog svojih zlo\xc4\x8dina, govore\xc4\x87i da su njegovi postupci bili potrebni za sigurnost Iraka. Pogubljen je vje\xc5\xa1anjem 25. sije\xc4\x8dnja 2010. godine.'